ai4bharat/Pralekha huggingface dataset:
ସ୍ୱାସ୍ଥ୍ୟ ଓ ପରିବାର ମନ୍ତ୍ରଣାଳୟ
ସକ୍ରିୟ ମାମଲାଗୁଡିକୁ ହ୍ରାସ କରିବା ପଥରେ ଭାରତ
● ମୋଟ କରୋନା ପଜିଟିଭ୍ ମାମଲାର କେବଳ 13.75% ସକ୍ରିୟ ମାମଲା
● 74% ନୂତନ ସୁସ୍ଥ 10 ରାଜ୍ୟ/କେନ୍ଦ୍ର ଶାସିତ ଅଞ୍ଚଳରୁ
● 25ଟି ରାଜ୍ୟ/କେନ୍ଦ୍ର ଶାସିତ ଅଞ୍ଚଳରେ ନୂତନ ସୁସ୍ଥଙ୍କ ସଂଖ୍ୟା ନୂତନ ପଜିଟିଭ ମାମଲାଠାରୁ ଅଧିକ
ଭାରତରେ ମୋଟ ପଜିଟିଭ୍ ମାମଲା ତୁଳନାରେ ସକ୍ରିୟ ମାମଲା କ୍ରମେ ହ୍ରାସ ପାଇବାରେ ଲାଗିଛି ।
ଦେଶରେ ଏବେ ମୋଟ ପଜିଟିଭ୍ ମାମଲାର ମାତ୍ର 13.75% ସକ୍ରିୟ ମାମଲା ରହିଛି, ଯେଉଁ ସଂଖ୍ୟା 9,19,023 ।
ସୁସ୍ଥ ହାର କ୍ରମେ ବୃଦ୍ଧି ପାଉଥିବାରୁ ସକ୍ରିୟ ମାମଲା ହ୍ରାସ ପାଇବାରେ ଲାଗିଛି । ମୋଟ ସୁସ୍ଥଙ୍କ ସଂଖ୍ୟା ଏବେ ରହିଛି 56,62,490 । ସୁସ୍ଥଙ୍କ ସଂଖ୍ୟା ଏବଂ ସକ୍ରିୟ ମାମଲାର ସଂଖ୍ୟା ମଧ୍ୟରେ ପାର୍ଥକ୍ୟ 47 ଲକ୍ଷକୁ ଟପି ଯାଇଛି  । ସୁସ୍ଥଙ୍କ ସଂଖ୍ୟା ବୃଦ୍ଧି ପାଉଥିବାରୁ ଏହି ପାର୍ଥକ୍ୟ ବଢ଼ି ଚାଲିଛି ।
ସୁସ୍ଥଙ୍କ ସଂଖ୍ୟା ବଢ଼ି ଚାଲିଥିବାରୁ ସୁସ୍ଥତା କ୍ଷେତ୍ରରେ ଜାତୀୟ ହାର 84.70%କୁ ବୃଦ୍ଧି ପାଇଛି । ଗତ 24 ଘଣ୍ଟା ମଧ୍ୟରେ 75,787 ଜଣ ସୁସ୍ଥ ହୋଇଥିବା ବେଳେ ନୂତନ ପଜିଟିଭ୍ ଭାବେ 61,267ଟି ମାମଲା ଆସିଛି ।
25ଟି ରାଜ୍ୟ/କେନ୍ଦ୍ରଶାସିତ ଅଞ୍ଚଳରେ ନୂଆ ସୁସ୍ଥଙ୍କ ସଂଖ୍ୟା ନୂଆ ପଜିଟିଭ୍ ମାମଲାକୁ ଟପି ଯାଇଛି ।
ନୂତନ ସୁସ୍ଥଙ୍କ ମଧ୍ୟରେ 74% 10ଟି ରାଜ୍ୟ/କେନ୍ଦ୍ରଶାସିତ ଅଞ୍ଚଳ; ମହାରାଷ୍ଟ୍ର, ଆନ୍ଧ୍ର ପ୍ରଦେଶ, କର୍ଣ୍ଣାଟକ, ତାମିଲନାଡ଼ୁ, କେରଳ, ଉତ୍ତର ପ୍ରଦେଶ, ଓଡ଼ିଶା, ଦିଲ୍ଲୀ, ଛତିଶଗଡ଼ ଏବଂ ପଶ୍ଚିମବଙ୍ଗରୁ ଆସିଛି ।
କେବଳ ମହାରାଷ୍ଟ୍ରରୁ ଦିନକରେ ସର୍ବାଧିକ ପ୍ରାୟ 13 ହଜାର ସୁସ୍ଥ ହୋଇଛନ୍ତି ।
ଗତ 24 ଘଣ୍ଟା ମଧ୍ୟରେ ଦେଶରେ ମୋଟ 61,267ଟି ନୂଆ ପଜିଟିଭ୍ ମାମଲା ଆସିଛି ।
ନୂଆ ମାମଲାରୁ 75% 10ଟି ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳରୁ ଆସିଛି । କ୍ରମାଗତ ଭାବେ ରାଜ୍ୟ ଗୁଡ଼ିକ ମଧ୍ୟରେ ମହାରାଷ୍ଟ୍ରରେ ସର୍ବାଧିକ ନୂତନ ମାମଲା ଅର୍ଥାତ 10 ହଜାରରୁ ଅଧିକ ଏବଂ କର୍ଣ୍ଣାଟକରୁ 7 ହଜାରରୁ ଅଧିକ ଆସିଛି ।
ଗତ 24 ଘଣ୍ଟା ମଧ୍ୟରେ 884 ଜଣଙ୍କ ମୃତ୍ୟୁ ହୋଇଛି ।
ଏହା ମଧ୍ୟରୁ ପ୍ରାୟ 80% 10ଟି ରାଜ୍ୟ/କେନ୍ଦ୍ରଶାସିତ ଅଞ୍ଚଳରୁ; ମହାରାଷ୍ଟ୍ର, କର୍ଣ୍ଣାଟକ, ଉତ୍ତର ପ୍ରଦେଶ, ତାମିଲନାଡ଼ୁ, ପଶ୍ଚିମବଙ୍ଗ, ଆନ୍ଧ୍ର ପ୍ରଦେଶ, ପଞ୍ଜାବ, ଛତିଶଗଡ଼, ଦିଲ୍ଲୀ ଏବଂ ମଧ୍ୟପ୍ରଦେଶରେ ହୋଇଛି ।
ଏହି ମୃତ୍ୟୁରୁ 29%ରୁ ଅଧିକ  କେବଳ ମହାରାଷ୍ଟ୍ରରେ ହୋଇଛି ।
ସ୍ଵରାଷ୍ଟ୍ର ବ୍ୟାପାର ମନ୍ତ୍ରଣାଳୟ
19ତମ ଭାରତ-ବାଂଲାଦେଶ ଗୃହ ସଚିବ ବୈଠକ
ଭାରତ ଏବଂ ବାଂଲାଦେଶ ମଧ୍ୟରେ 19ତମ ଗୃହ ସଚିବସ୍ତରୀୟ ଆଲୋଚନା  ‘ମୁଜିବ ବର୍ଷୋ’ ତଥା ବାଂଲାଦେଶ ମୁକ୍ତି ସଂଗ୍ରାମର 50 ବର୍ଷ ପୂର୍ତ୍ତି ଓ ଦୁଇ ଦେଶ ମଧ୍ୟରେ କୂଟନୈତିକ ସମ୍ପର୍କ ସ୍ଥାପନ ଉପଲକ୍ଷେ ଆଜି ଭର୍ଚୁଆଲ ମାଧ୍ୟମରେ ଅନୁଷ୍ଠିତ ହୋଇଥିଲା । ଭାରତୀୟ ପ୍ରତିନିଧି ଦଳର ନେତୃତ୍ଵ କେନ୍ଦ୍ର ଗୃହ ସଚିବ ଶ୍ରୀ ଅଜୟ କୁମାର ଭାଲା ନେଇଥିବା ବେଳେ ବାଂଲାଦେଶ ପ୍ରତିନିଧି ଦଳର ନେତୃତ୍ୱ ବାଂଲାଦେଶ ସ୍ଵରାଷ୍ଟ୍ର ବ୍ୟାପାର ମନ୍ତ୍ରଣାଳୟର ବରିଷ୍ଠ ସଚିବ ମୋସ୍ତଫା କମଲ ଉଦ୍ଦିନ ନେଇଥିଲେ ।
ଭାରତ ଓ ବାଂଲାଦେଶ ସେମାନଙ୍କର ଦ୍ୱିପାକ୍ଷିକ ସମ୍ପର୍କକୁ ସର୍ବାଧିକ ଗୁରୁତ୍ୱ ଦେଇଆସିଛନ୍ତି । ସୁରକ୍ଷା ଏବଂ ସୀମା ସମ୍ବନ୍ଧୀୟ ପ୍ରସଙ୍ଗରେ ପାରସ୍ପରିକ ସହଯୋଗକୁ ଆହୁରି ବିସ୍ତାରିତ ଏବଂ ଦୃଢିଭୂତ କରିବାକୁ ଉଭୟ ସଚିବ ସେମାନଙ୍କର ପ୍ରତିବଦ୍ଧତାକୁ ଦୋହରାଇଥିଲେ । ପରସ୍ପରର ସ୍ୱାର୍ଥ ହାନି କରୁଥିବା କୌଣସି କାର୍ଯ୍ୟକଳାପରେ ଉଭୟ ଦେଶର ଭୂଖଣ୍ଡକୁ ବ୍ୟବହାର କରିବାକୁ ନଦେବା ଲାଗି ଉଭୟ ପକ୍ଷ ସୁନିଶ୍ଚିତ କରିଥିଲେ ।
ଉଭୟ ଦେଶର ପ୍ରଧାନମନ୍ତ୍ରୀଙ୍କ ସହମତି ଅନୁଯାୟୀ ଇଣ୍ଡୋ-ବାଂଲାଦେଶ ସୀମା  ରେ ବିଳମ୍ବିତ ତାରବାଡ଼ ନିର୍ମାଣ କାର୍ଯ୍ୟ ଶୀଘ୍ର ସମାପ୍ତି କରିବା ଉପରେ ଉଭୟ ପକ୍ଷ ଆଲୋଚନା କରିଥିଲେ ।
ଦୁଇ ଦେଶ ମଧ୍ୟରେ ସହଯୋଗ ଏବଂ ଆତଙ୍କବାଦ ଓ ଉଗ୍ରବାଦ କାର୍ଯ୍ୟକଳାପକୁ ଦମନ କରିବା ଦିଗରେ ନିଆଯାଇଥିବା ପଦକ୍ଷେପକୁ ଉଭୟ ପକ୍ଷ ପ୍ରଶଂସା କରିଥିଲେ । ବେଆଇନ ସୀମା କାର୍ଯ୍ୟକଳାପକୁ ନିୟନ୍ତ୍ରଣ କରିବା ପାଇଁ ସମନ୍ୱିତ ସୀମା ପରିଚାଳନା ଯୋଜନା  ର ପ୍ରଭାବଶାଳୀ କାର୍ଯ୍ୟକୁ ମଧ୍ୟ ଉଭୟ ପକ୍ଷ ପ୍ରଶଂସା କରିଥିଲେ ।
ଅଗଷ୍ଟ, 2019ରେ ଆୟୋଜିତ ଗୃହମନ୍ତ୍ରୀସ୍ତରୀୟ ଆଲୋଚନା ରେ ନିଆଯାଇଥିବା ନିଷ୍ପତ୍ତିକୁ କାର୍ଯ୍ୟକାରୀ କରି ଜାନୁଆରୀ 2021ରେ ଉଦ୍ଘାଟିତ ପୋଲିସ ମୁଖ୍ୟଙ୍କ ଆଲୋଚନାକୁ ଉଭୟ ପକ୍ଷଙ୍କ ଦ୍ଵାରା ଉଲ୍ଲେଖ କରାଯିବା ସହିତ ପ୍ରଶଂସା ମଧ୍ୟ କରାଯାଇଥିଲା।
ନକଲି ଭାରତୀୟ ମୁଦ୍ରା ନୋଟ  ଏବଂ ବର୍ଜିତ ସାମଗ୍ରୀକୁ କାରବାର ବନ୍ଦ ପାଇଁ ସହଯୋଗର ସ୍ତରକୁ ଆହୁରି ବୃଦ୍ଧି କରିବା ଲାଗି ଉଭୟ ପକ୍ଷ ସହମତ ହୋଇଥିଲେ ।
ବିଭିନ୍ନ ସୁରକ୍ଷା ଏଜେନ୍ସି ପାଇଁ ତାଲିମ ଏବଂ ଦକ୍ଷତା ବିକାଶ କ୍ଷେତ୍ରରେ ଭାରତର ସହାୟତାକୁ ବାଂଲାଦେଶ ପକ୍ଷରୁ ପ୍ରଶଂସା କରାଯାଇଥିଲା ।
ସୁରକ୍ଷା ଏବଂ ସୀମା ସମ୍ବନ୍ଧୀୟ ସହଯୋଗ ନେଇ ଉଭୟ ପକ୍ଷ ସଂପୂର୍ଣ୍ଣ ଭାବେ ସମୀକ୍ଷା କରିଥିଲେ ଏବଂ ଦୁଇ ରାଷ୍ଟ୍ର ନେତୃତ୍ୱଙ୍କ ସହଭାଗୀ ଦୃଷ୍ଟିକୋଣକୁ ପୂରଣ କରିବା ପାଇଁ ଘନିଷ୍ଠ ଭାବରେ କାର୍ଯ୍ୟ କରିବାକୁ ଉଭୟ ସହମତି ପ୍ରକାଶ କରିଥିଲେ ।
ବେସାମରିକ ବିମାନ ଚଳାଚଳ ମନ୍ତ୍ରଣାଳୟ
ଦେଶରେ ଅତ୍ୟାବଶ୍ୟକ ଚିକିତ୍ସା ସାମଗ୍ରୀର ନିରନ୍ତର ଯୋଗାଣକୁ ସୁନିଶ୍ଚିତ କରିବା ପାଇଁ ବ୍ୟବହାର ହେଉଛି 490 ଲାଇଫ ଲାଇନ ଉଡାଣ ବିମାନ
ଲାଇଫଲାଇନ ଉଡାଣ ଅଧୀନରେ 490 ଏୟାର ଇଣ୍ଡିଆ, ଆଲାଏନ୍ସ ଏୟାର, ଇଣ୍ଡିଆନ ଏୟାର ଫୋର୍ସ ଏବଂ ଘରୋଇ ବିମାନ ଚଳାଚଳ କରୁଛି । ସେଥିମଧ୍ୟରୁ 289 ଟି ବିମାନ ଏୟାର ଇଣ୍ଡିଆ ଏବଂ ଆଲାଏନ୍ସ ଏୟାର ଦ୍ୱାରା ପରିଚାଳିତ ହେଉଛି । ଗତକାଲି ଭାରତୀୟ ବାୟୁସେନାର 8ଟି ବିମାନ ପରିଚାଳନା କରୁଥିବା ବେଳେ ଆଲାଏନ୍ସ ଏୟାର ଦ୍ଵାରା 2ଟି ବିମାନ ପରିଚାଳିତ ହେଉଛି । ଲାଇଫଲାଇନ ବିମାନଗୁଡ଼ିକ ବର୍ତ୍ତମାନ ସୁଦ୍ଧା 4,73,609 କିଲୋମିଟର ଦୂରତା ଅତିକ୍ରମ କରିସାରିଲେଣି । କୋଭିଡ-19 ବିରୋଧରେ ଭାରତର ଲଢେଇରେ ସହାୟତା କରିବା ପାଇଁ ଦେଶର ଦୂରବର୍ତ୍ତୀ ଅଞ୍ଚଳକୁ ଅତ୍ୟାବଶ୍ୟକ ଚିକିତ୍ସା ସାମଗ୍ରୀ ଯୋଗାଇବା ଲାଗି ବେସାମରିକ ବିମାନ ଚଳାଚଳ ମନ୍ତ୍ରଣାଳୟ ଦ୍ୱାରା ଏହି ବିମାନଗୁଡିକ ପରିଚାଳିତ ହେଉଛି ।
ପବନ ହଂସ ଲିମିଟେଡ ସମେତ ହେଲିକପ୍ଟର ସେବା ଦ୍ଵାରା ଜମ୍ମୁ-କଶ୍ମୀର, ଲଦାଖ ଏବଂ ଉତ୍ତର ପୂର୍ବାଞ୍ଚଳକୁ ଗୁରୁତ୍ୱପୂର୍ଣ୍ଣ ଚିକିତ୍ସା ସାମଗ୍ରୀ ଓ ରୋଗୀମାନଙ୍କୁ ପରିବହନ କରାଯାଉଛି । ପବନ ହଂସ 8 ମେ’ 2020 ସୁଦ୍ଧା 2.32 ଟନ କାର୍ଗୋ ସହିତ 8,001 କିଲୋମିଟର ରାସ୍ତା ଅତିକ୍ରମ କରିଛି ।
ଘରୋଇ କାର୍ଗୋ ଅପରେଟର ସ୍ପାଇସଜେଟ, ବ୍ଲୁ ଡାର୍ଟ, ଇଣ୍ଡିଗୋ ଏବଂ ଭିସ୍ତାରା ସଂସ୍ଥାଗୁଡ଼ିକ ବ୍ୟବସାୟିକ ଭିତ୍ତିରେ କାର୍ଗୋ ବିମାନ ପରିଚାଳନା କରୁଛନ୍ତି । 24 ମାର୍ଚ୍ଚରୁ 8 ମଇ 2020 ମଧ୍ୟରେ, ସ୍ପାଇସଜେଟ୍ 15,46,809 କିଲୋମିଟର ଉଡାଣ ଭାରି 6,587 ଟନ ସାମଗ୍ରୀ ପରିବହନ କରିଛି । ସେଥିମଧ୍ୟରୁ 337ଟି ଅନ୍ତର୍ଜାତୀୟ ମାଲ ପରିବହନ ବିମାନ ଅନ୍ତର୍ଭୁକ୍ତ । ମାର୍ଚ୍ଚ 25 ରୁ 8 ମଇ 2020 ମଧ୍ୟରେ, ବ୍ଲୁ ଡାର୍ଟ 3,55,515 କିଲୋମିଟର ଦୂରତା ବିଶିଷ୍ଟ 311 କାର୍ଗୋ ବିମାନ ସାହାଯ୍ୟରେ 5,231 ଟନ୍ ସାମଗ୍ରୀ ବିତରଣ କରିଛି, ଯେଉଁଥିରେ 16ଟି ଅନ୍ତର୍ଜାତୀୟ କାର୍ଗୋ ବିମାନ ରହିଥିଲା । ସେହିପରି ଇଣ୍ଡିଗୋ 3 ଏପ୍ରିଲରୁ 8 ମଇ ମଧ୍ୟରେ 121 କାର୍ଗୋ ବିମାନ ପରିଚାଳନା କରି 1,96,263 କିଲୋମିଟର ଦୂରତା ଅତିକ୍ରମ କରିବା ସହିତ ପ୍ରାୟ 585 ଟନ ମାଲ ପରିବହନ କରିପାରିଛି । ଏଥିରେ 46ଟି ଅନ୍ତର୍ଜାତୀୟ ବିମାନ ଅନ୍ତର୍ଭୁକ୍ତ । ଏହା ମଧ୍ୟରେ ସରକାରଙ୍କ ମାଗଣା ଚିକିତ୍ସା ସାମଗ୍ରୀ ମଧ୍ୟ ରହିଛି । ଭିସ୍ତାରା 19 ଏପ୍ରିଲରୁ 8 ମେ ମଧ୍ୟରେ 23ଟି କାର୍ଗୋ ବିମାନ ପରିଚାଳନା କରି 32,321 କିଲୋମିଟର ଦୂରତା ଅତିକ୍ରମ କରି ପ୍ରାୟ 32 ଟନ ମାଲ ପରିବହନ କରିପାରିଛି ।
ଔଷଧ, ଚିକିତ୍ସା ଉପକରଣ ଏବଂ କୋଭିଡ-19 ରିଲିଫ ସାମଗ୍ରୀ ବିତରଣ ପାଇଁ ପୂର୍ବ ଏସିଆ ସହିତ ଏକ କାର୍ଗୋ ଏୟାର ବ୍ରିଜ ପ୍ରତିଷ୍ଠା କରାଯାଇଥିଲା । ଏୟାର ଇଣ୍ଡିଆ ଆଣିଥିବା ମେଡିକାଲ ମାଲଗୁଡିକର ମୋଟ ପରିମାଣ ହେଉଛି 1075 ଟନ । ଗ୍ୱାଙ୍ଗଝୋ ଏବଂ ସାଂଘାଇରୁ ପ୍ରାୟ 131 ଟନ ଏବଂ ହଂକଂରୁ 24 ଟନ ମାଲ ବ୍ଲୁ ଡାର୍ଟ ଦ୍ଵାରା ଏପ୍ରିଲ 14 ରୁ ମେ 8, 2020 ମଧ୍ୟରେ ପରିବହନ କରାଯାଇଥିଲା । ସ୍ପାଇସ ଜେଟ ସାଂଘାଇ ଓ ଗ୍ୱାଙ୍ଗଝୋରୁ 205 ଟନ ଏବଂ 8 ମଇ 2020 ସୁଦ୍ଧା ହଂକଂ ଏବଂ ସିଙ୍ଗାପୁରରୁ 21 ଟନ ଚିକିତ୍ସା ସାମଗ୍ରୀ ଉଠାଇଛି ।
ଅର୍ଥ ମନ୍ତ୍ରଣାଳୟ
ବଜେଟରେ ପେଟ୍ରୋଲିୟମ ଓ ପ୍ରାକୃତିକ ବାଷ୍ପ କ୍ଷେତ୍ର ପାଇଁ ପ୍ରମୁଖ ପଦକ୍ଷେପ ଘୋଷଣା
ଅଧିକ ଏକ କୋଟି ହିତାଧିକାରୀଙ୍କୁ ସାମିଲ କରିବ ଉଜ୍ଜ୍ୱଳା ଯୋଜନା
ଜମ୍ମୁ ଓ କଶ୍ମୀରରେ ହେବ ଗ୍ୟାସ ପାଇପ ଲାଇନ ପ୍ରକଳ୍ପ
ସ୍ୱାଧୀନ ଗ୍ୟାସ ପରିବହନ ବ୍ୟବସ୍ଥା ପ୍ରତିଷ୍ଠା ହେବ
କୋଭିଡ 19 ଯୋଗୁ ହୋଇଥିବା ଲକଡାଉନ କାଳରେ ମଧ୍ୟ ସରକାର ନିରବଚ୍ଛିନ୍ନ ଇନ୍ଧନ ଯୋଗାଣ ଅବ୍ୟାହତ ରଖିଥିଲେ । ଲୋକମାନଙ୍କ ଜୀବନରେ ଇନ୍ଧନ ଆବଶ୍ୟକତାର ଗୁରୁତ୍ୱ ଦୃଷ୍ଟିରୁ କେନ୍ଦ୍ର ଅର୍ଥ ଓ କର୍ପୋରେଟ ବ୍ୟାପାର ମନ୍ତ୍ରୀ ଶ୍ରୀମତୀ ନିର୍ମଳା ସୀତାରମଣ 2021-22 କେନ୍ଦ୍ରୀୟ ବଜେଟ ଉପସ୍ଥାପନ କାଳରେ ଆଜି ପେଟ୍ରୋଲିୟମ ଓ ପ୍ରାକୃତିକ ବାଷ୍ପ କ୍ଷେତ୍ର ନିମନ୍ତେ କେତେକ ପ୍ରମୁଖ ଘୋଷଣା କରିଛନ୍ତି ।
• ଆଠ କୋଟି ପରିବାରକୁ ସୁବିଧା ଯୋଗାଇ ସାରିଥିବା ଉଜ୍ଜ୍ୱଳା ଯୋଜନା ଆଉ ଏକ କୋଟି ହିତାଧିକାରୀଙ୍କ ନିମନ୍ତେ ସଂପ୍ରସାରିତ ହେବ ।
• ଆଗାମୀ ତିନିବର୍ଷ ମଧ୍ୟରେ ସହର ଗ୍ୟାସ ବଣ୍ଟନ ନେଟୱାର୍କରେ ଦେଶର ଆଉ ଶହେଟି ସହର ଅନ୍ତର୍ଭୁକ୍ତ ହେବ ।
• କେନ୍ଦ୍ରଶାସିତ ଅଞ୍ଚଳ ଜମ୍ମୁ ଓ କଶ୍ମୀରରେ ଏକ ଗ୍ୟାସ ପାଇପ ଲାଇନ ପ୍ରକଳ୍ପ ହାତକୁ ନିଆଯିବ ।
• ସୁବିଧା ଓ ସମନ୍ୱୟ ଦୃଷ୍ଟିରୁ ଏକ ସ୍ୱାଧୀନ ଗ୍ୟାସ ପରିବହନ ସିଷ୍ଟମ ଅପରେଟର ଆରମ୍ଭ କରାଯିବ । ସମସ୍ତ ପ୍ରାକୃତିକ ଗ୍ୟାସ ପାଇପ ଲାଇନରେ କମନ କ୍ୟାରିଅର କାପାସିଟି ବୁକିଂ ଦୃଷ୍ଟିରୁ କୌଣସି ବାଚ୍ଛ ବିଚାର ନକରି ନିରପେକ୍ଷ ଢ଼ଙ୍ଗରେ ଏହା କରାଯିବ ।
SM
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପ୍ରଧାନମନ୍ତ୍ରୀ ଏବଂ କାନାଡା ପ୍ରଧାନମନ୍ତ୍ରୀଙ୍କ ମଧ୍ୟରେ ଟେଲିଫୋନ ବାର୍ତ୍ତାଳାପ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଟେଲିଫୋନ ଯୋଗେ କାନାଡା ପ୍ରଧାନମନ୍ତ୍ରୀ ମହାମହିମ ଜଷ୍ଟିନ ଟ୍ରୁଡୋଙ୍କ ସହିତ କଥାବାର୍ତ୍ତା କରିଛନ୍ତି ।
ଦୁଇ ନେତା କୋଭିଡ-19 ମହାମାରୀ ସମ୍ବନ୍ଧରେ ବିଶ୍ୱସ୍ତରୀୟ ପରିସ୍ଥିତି ଉପରେ ଆଲୋକପାତ କରିଥିଲେ । ବିଶ୍ଵର ଏକତା ଏବଂ ସମନ୍ୱୟର ଗୁରୁତ୍ୱ, ଯୋଗାଣ ଶୃଙ୍ଖଳର ରକ୍ଷଣାବେକ୍ଷଣ ଏବଂ ସହଯୋଗୀ ଅନୁସନ୍ଧାନ କାର୍ଯ୍ୟକଳାପ ନେଇ ସେମାନେ ସହମତ ହୋଇଥିଲେ ।
କାନାଡାରେ ଉପସ୍ଥିତ ଥିବା ଭାରତୀୟ ନାଗରିକ ବିଶେଷ କରି ଭାରତୀୟ ଛାତ୍ରଛାତ୍ରୀମାନଙ୍କୁ ଦିଆଯାଇଥିବା ସହାୟତା ପାଇଁ ପ୍ରଧାନମନ୍ତ୍ରୀ କାନାଡା ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ରୁଡୋ ମଧ୍ୟ ଭାରତରେ ରହିଥିବା କାନାଡା ନାଗରିକଙ୍କ ପାଇଁ ଭାରତ ସରକାର ଦେଇଥିବା ସହାୟତାକୁ ପ୍ରଶଂସା କରିଛନ୍ତି ।
ପ୍ରଧାନମନ୍ତ୍ରୀ ଏହି ଆଶ୍ୱାସନା ଦେଇଛନ୍ତି ଯେ, ଔଷଧ କ୍ଷେତ୍ରରେ ଭାରତର ଉତ୍ପାଦନ କ୍ଷମତା ଓ ଭାରତର ଦକ୍ଷତା କାନାଡା ସମେତ ବିଶ୍ଵବାସୀଙ୍କୁ ସହାୟତା କରିବା ପାଇଁ ଉପଲବ୍ଧ ରହିବ ।
ଏହି ଦୁଇ ନେତା ସହମତ ହୋଇଥିଲେ ଯେ, ମହାମାରୀର ମୁକାବିଲା ପାଇଁ ଭାରତ ଏବଂ କାନାଡା ମଧ୍ୟରେ ଭାଗିଦାରୀ ବିଶେଷ ଭାବରେ କୋଭିଡ-19 ମହାମାରୀର ଚିକିତ୍ସା ସମାଧାନ ଖୋଜିବାରେ ସହାୟକ ହେବ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଇସ୍ରାଏଲ ପ୍ରଧାନମନ୍ତ୍ରୀଙ୍କ ସହ କଥା ହେଲେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ
ଭାରତର ଚନ୍ଦ୍ରଯାନ-୩ ମିଶନର ସଫଳତା ପାଇଁ ପ୍ରଧାନମନ୍ତ୍ରୀ ନେତାନ୍ୟାହୁ ପ୍ରଧାନମନ୍ତ୍ରୀଙ୍କୁ ଅଭିନନ୍ଦନ ଜଣାଇଛନ୍ତି
ଶୁଭେଚ୍ଛା ପାଇଁ ପ୍ରଧାନମନ୍ତ୍ରୀ ତାଙ୍କୁ ଧନ୍ୟବାଦ ଦେଇଛନ୍ତି
ଚନ୍ଦ୍ରର ଦକ୍ଷିଣ ମେରୁରେ ଚନ୍ଦ୍ରଯାନ-୩ର ସଫଳ ଅବତରଣ ପରେ ଇସ୍ରାଏଲ ପ୍ରଧାନମନ୍ତ୍ରୀ ବେଞ୍ଜାମିନ୍ ନେତାନ୍ୟାହୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ନିକଟକୁ ଫୋନ କରି ଅଭିନନ୍ଦନ ଜଣାଇଛନ୍ତି ।
ଏପରି ବିଚାରଶୀଳ ଅଭିନନ୍ଦନ ବାର୍ତ୍ତା ପାଇଁ ପ୍ରଧାନମନ୍ତ୍ରୀ ଭାରତବାସୀଙ୍କ ତରଫରୁ ତାଙ୍କୁ ଧନ୍ୟବାଦ ଦେଇଛନ୍ତି ଏବଂ ଚନ୍ଦ୍ରଯାନର ସଫଳତା ସମଗ୍ର ମାନବିକତା ବିଶେଷକରି ଗ୍ଲୋବାଲ ସାଉଥ ଦେଶଗୁଡ଼ିକର ବୋଲି କହିଛନ୍ତି ।
ଦୁଇ ନେତା ପରସ୍ପର ସହ ଯୋଗାଯୋଗରେ ରହିବେ ବୋଲି ରାଜି ହୋଇଛନ୍ତି ।
SR
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପିଏମ୍ ସଂଗ୍ରହାଳୟ, ୫ଜି ଶୁଭାରମ୍ଭ, ଅହମ୍ମଦାବାଦ ମେଟ୍ରୋ ଏବଂ ଅମ୍ବାଜୀ ପୁନଃନିର୍ମାଣ ଉପରେ ନାଗରିକମାନଙ୍କ ମତାମତର ଉତର ରଖିଛନ୍ତି ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରି ଶ୍ରୀ ନରେନ୍ଦ୍ର ମୋଦୀ ୫ଜି ଶୁଭାରମ୍ଭ, ଅହମ୍ମଦାବାଦ ମେଟ୍ରୋ ଏବଂ ଅମ୍ବାଜୀ ପୁନଃନିର୍ମାଣ ଉପରେ ନାଗରିକମାନଙ୍କ ବିଭିନ୍ନ ପ୍ରଶ୍ନର ଉତର ରଖିଛନ୍ତି ।
ପାର୍ଲାମେଂଟ ସଂଗ୍ରହାଳୟ ଉପରେ
ଏକ ପରିବର୍ତକାରୀ ଅହମ୍ମଦାବାଦ ମେଟ୍ରୋ ଉପରେ
ବିକାଶ ପଦକ୍ଷେପ ଉପରେ ମା’ଙ୍କ ଖୁସି ଯଥା ୫-ଜି
ଅଧିକରୁ ଅଧିକଭକ୍ତ ଓ ପର୍ଯ୍ୟଟକଙ୍କ ଅମ୍ବାଜୀ ମନ୍ଦିରକୁ ଗସ୍ତ, ଯେଉଁଠାରେ ଗତ କିଛିବର୍ଷ ମଧ୍ୟରେ ଅନେକ କାର୍ଯ୍ୟ ହୋଇଛି । ୫୧ଟି ଶକ୍ତି ପୀଠମନ୍ଦିର ମଧ୍ୟରେ ଏହା ରହିଛି, ଗବର ତୀର୍ଥରେ ଏହି କାର୍ଯ୍ୟ ହୋଇଛି ଏବଂ ପରିଚ୍ଛନ୍ନତା ଉପରେ ଧ୍ୟାନ ଦିଆଯାଇଛି ।
HS
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଜାପାନ ପ୍ରଧାନମନ୍ତ୍ରୀ ମିଷ୍ଟର ସୁଗା ୟୋଶିହିଦେଙ୍କ ମଧ୍ୟରେ ଟେଲିଫୋନ ବାର୍ତ୍ତାଳାପ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜାପାନ ପ୍ରଧାନମନ୍ତ୍ରୀ ମହାମହିମ ସୁଗା ୟୋଶିହିଦେଙ୍କ ସହ ଟେଲିଫୋନ ଯୋଗେ ବାର୍ତ୍ତାଳାପ କରିଛନ୍ତି ।
ଦୁଇ ନେତା ନିଜ ନିଜ ଦେଶରେ କୋଭିଡ-19 ପରିସ୍ଥିତି ଉପରେ ଆଲୋକପାତ କରିଥିଲେ ଏବଂ ମହାମାରୀ ଦ୍ଵାରା ସୃଷ୍ଟି ହୋଇଥିବା ବିଭିନ୍ନ ଆଞ୍ଚଳିକ ତଥା ବିଶ୍ଵସ୍ତରୀୟ ଆହ୍ଵାନ ଉପରେ ମତ ବିନିମୟ କରିଥିଲେ । ଏହି ଆହ୍ଵାନଗୁଡିକୁ ଦୂର କରିବା ପାଇଁ ସେମାନେ ଘନିଷ୍ଠ ଭାରତ-ଜାପାନ ସହଯୋଗର ଗୁରୁତ୍ୱ ଉପରେ ଆଲୋକପାତ କରିଥିଲେ, ଯେପରିକି ବିବିଧ ତଥା ବିଶ୍ୱସନୀୟ ଯୋଗାଣ ଶୃଙ୍ଖଳା ସୃଷ୍ଟି କରିବା, ଗୁରୁତ୍ୱପୂର୍ଣ୍ଣ ସାମଗ୍ରୀ ଏବଂ ପ୍ରଯୁକ୍ତିବିଦ୍ୟାର ନିର୍ଭରଯୋଗ୍ୟ ଯୋଗାଣ ସୁନିଶ୍ଚିତ କରିବା ଏବଂ ଉତ୍ପାଦନ ଓ ଦକ୍ଷତା ବିକାଶରେ ନୂତନ ସହଭାଗିତାକୁ ବିକଶିତ କରିବା । ଏହି ପରିପ୍ରେକ୍ଷୀରେ, ଦୁଇ ନେତା ଦକ୍ଷତାକୁ ବୃଦ୍ଧି କରିବା ଏବଂ ପାରସ୍ପରିକ ଲାଭଦାୟକ ଫଳାଫଳ ହାସଲ କରିବା ପାଇଁ ନିର୍ଦ୍ଦିଷ୍ଟ ଦକ୍ଷ ଶ୍ରମିକ  ଚୁକ୍ତିନାମାର ଶୀଘ୍ର କାର୍ଯ୍ୟକାରୀତା ଉପରେ ଗୁରୁତ୍ୱାରୋପ କରିଥିଲେ । ସେମାନେ ମଧ୍ୟ ସହଯୋଗର ଏକ ଉଜ୍ଜ୍ୱଳ ଉଦାହରଣ ଭାବରେ ମୁମ୍ବାଇ-ଅହମ୍ମଦାବାଦ ହାଇ ସ୍ପିଡ୍ ରେଳ  ପ୍ରକଳ୍ପ ଉପରେ ଆଲୋଚନା କରିଥିଲେ ଏବଂ ଏହାର କାର୍ଯ୍ୟକାରିତାର ଅଗ୍ରଗତିକୁ ସ୍ୱାଗତ କରିଥିଲେ ।
କୋଭିଡ-19 ମହାମାରୀ କାଳରେ ଉଭୟ ଦେଶରେ ରହିଥିବା ନିଜ ନିଜ ଦେଶର ନାଗରିକଙ୍କୁ ସହଯୋଗ ଏବଂ ସୁବିଧା ପ୍ରଦାନ ନେଇ ଦୁଇ ନେତା ପ୍ରଶଂସା କରିବା ସହିତ ଏଭଳି ସହଯୋଗ ଜାରି ରଖିବା ନେଇ ସହମତ ହୋଇଥିଲେ ।
ମହାମାରୀର ମୁକାବିଲା କରିବା ଦିଗରେ ଭାରତକୁ ସହାୟତା ପ୍ରଦାନ କରିଥିବାରୁ ପ୍ରଧାନମନ୍ତ୍ରୀ ମୋଦୀ ଜାପାନ ପ୍ରଧାନମନ୍ତ୍ରୀ ସୁଗାଙ୍କୁ ଧନ୍ୟବାଦ ମଧ୍ୟ ଜଣାଇଥିଲେ । କୋଭିଡ-19 ସ୍ଥିତି ସ୍ଥିର ହେବା ପରେ ନିକଟ ଭବିଷ୍ୟତରେ ଜାପାନ ପ୍ରଧାନମନ୍ତ୍ରୀ ସୁଗାଙ୍କୁ ଭାରତରେ ସେ ସ୍ଵାଗତ କରିବା ନେଇ ଆଶା ପ୍ରକଟ କରିଥିଲେ ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ରାଜମାତା ଜିଜାଉଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜମାତା ଜିଜାଉଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ଏବଂ କହିଛନ୍ତି ଯେ ଛତ୍ରପତି ଶିବାଜୀ ମହାରାଜଙ୍କ ପରି ଜଣେ ମହାନ ବ୍ୟକ୍ତିଙ୍କ ପରାମର୍ଶଦାତା ପାଇଁ ତାଙ୍କ ନାମ ଆମ ଇତିହାସର ଏକ ଅଂଶ ହେବ ।
ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି;
“ରାଜମାତା ଜିଜାଉ ସାହସର ଅନ୍ୟ ଏକ ନାମ । ମହିଳା ଶକ୍ତିର ଦର୍ଶନ ଜିଜାଉମରେ ଥିଲା । ତାଙ୍କ ନାମ ସବୁବେଳେ ଛତ୍ରପତି ଶିବାଜୀ ମହାରାଜଙ୍କ ପରାମର୍ଶଦାତା ଭାବରେ ଆମ ଇତିହାସରେ ରହିବ । ସେ ସବୁଦିନ ଲୋକଙ୍କ କଲ୍ୟାଣ ପାଇଁ କାର୍ଯ୍ୟ କରିଥିଲେ । ତାଙ୍କୁ ତାଙ୍କ ଜନ୍ମଦିନରେ ଶୁଭେଚ୍ଛା ।”
HS
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ସାଂସଦ ସୁନୀତା ଡୁଗଲଙ୍କ ଦ୍ୱାରା ମହାତ୍ମା ଫୁଲେଙ୍କ ଉତ୍ତରାଧିକାରୀଙ୍କ ଉପରେ ଲିଖିତ ପ୍ରବନ୍ଧକୁ ସେୟାର କରିଛନ୍ତି ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଲୋକସଭା ସାଂସଦ ଶ୍ରୀମତୀ ସୁନୀତା ଡୁଗଲଙ୍କ ଏକ ପ୍ରବନ୍ଧକୁ ସେୟାର କରିଛନ୍ତି । ଏହି ଲେଖାଟି ହେଉଛି, ବଞ୍ଚିତ ମହିଳାଙ୍କୁ ସଶକ୍ତିକରଣ କରିବାରେ ମହାତ୍ମା ଫୁଲେଙ୍କ ପ୍ରକୃତ ଉତ୍ତରାଧିକାରୀଙ୍କ ଉପରେ ।
ପିଏମ୍ଓ ଟୁଇଟ୍ କରିଛନ୍ତି:
“ବଞ୍ଚିତ ମହିଳାଙ୍କୁ ସଶକ୍ତିକରଣ କରିବାରେ ମହାତ୍ମା ଫୁଲେଙ୍କ ପ୍ରକୃତ ଉତ୍ତରାଧିକାରୀ ।”
ଲୋକସଭା ସାଂସଦଙ୍କ ଏହି ଲେଖା ପଢନ୍ତୁ
@SunitaDuggal7
HS
(
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଅଷ୍ଟ୍ରେଲିଆର ବିଶିଷ୍ଟ ବ୍ୟକ୍ତିତ୍ୱଙ୍କ ସହିତ ପ୍ରଧାନମନ୍ତ୍ରୀଙ୍କ ସାକ୍ଷାତ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସିଡନୀରେ ଆୟୋଜିତ ଭିନ୍ନ ଭିନ୍ନ ବୈଠକରେ ଅଷ୍ଟ୍ରେଲିଆର ଅନେକ ବିଶିଷ୍ଟ ତଥା ଗଣ୍ୟମାନ୍ୟ ବ୍ୟକ୍ତିତ୍ୱଙ୍କୁ ସାକ୍ଷାତ କରିଛନ୍ତି । ଏହି ବିଶିଷ୍ଟ ବ୍ୟକ୍ତିତ୍ୱଙ୍କ ମଧ୍ୟରେ ସାମିଲ ଅଛନ୍ତି :
- ପ୍ରଫେସର ବ୍ରାୟନ ପି. ସ୍ମିଟ, ନୋବେଲ ପୁରସ୍କାର ବିଜେତା ପଦାର୍ଥ ବିଜ୍ଞାନୀ ତଥା କାନବେରା ସ୍ଥିତ ଅଷ୍ଟ୍ରେଲିୟାନ ଜାତୀୟ ବିଶ୍ୱବିଦ୍ୟାଳୟର ଅଧ୍ୟକ୍ଷ ଓ କୁଳପତି
- ଶ୍ରୀ ମାର୍କ ବଲ୍ଲା, ବ୍ୟବସାୟ ବିଶେଷଜ୍ଞ ଏବଂ ମାନବୀୟ ପ୍ରସଙ୍ଗରେ ଦକ୍ଷ ସାର୍ବଜନିନ ବକ୍ତା
- ସୁଶ୍ରୀ ଡାନିୟଲ ମେଟ ସୁଲିବନ, ଆଦିବାସୀ କଳାକାର
- ସୁଶ୍ରୀ ସାରା ଟୋଡ, ଅନ୍ତରାଷ୍ଟ୍ରୀୟ ସେଫ, ରେସ୍ତୋଁରା ମାଲିକ, ଟିଭି କାର୍ଯ୍ୟକ୍ରମ ସଂଚାଳିକା, ବକ୍ତା ଏବଂ ଉଦ୍ୟୋଗୀ
- ପ୍ରଫେସର ଟୋବୀ ୱାଲ୍ସ, ମୁଖ୍ୟ ବୈଜ୍ଞାନିକ, ଆର୍ଟିଫିସିଆଲ ପ୍ରତିଷ୍ଠାନ, ନ୍ୟୁ ସାଉଥ ୱେଲ୍ସ ବିଶ୍ୱବିଦ୍ୟାଳୟ, ସିଡନୀ
- ଶ୍ରୀ ସଲୱାଟୋର ବାବୋନ୍ସ, ସହଯୋଗୀ ପ୍ରାଧ୍ୟାପକ, ସମାଜ ବିଜ୍ଞାନୀ, ଗବେଷକ ଏବଂ ଲେଖକ
- ଶ୍ରୀ ଗାୟ ଥିୟୋଡୋର ସେବଷ୍ଟିୟାନ, ଅଷ୍ଟ୍ରଲିଆର ପ୍ରମୁଖ ଗାୟକ
ପ୍ରଧାନମନ୍ତ୍ରୀ ସେମାନଙ୍କୁ ସେମାନଙ୍କ ଉପଲବ୍ଧି ପାଇଁ ଶୁଭେଚ୍ଛା ଜଣାଇବା ସହିତ ଭାରତ- ଅଷ୍ଟ୍ରେଲିଆ ସମ୍ପର୍କକୁ ସୁଦୃଢ଼ କରିବାରେ ଯୋଗଦାନ ପାଇଁ ପ୍ରୋତ୍ସାହିତ କରିଛନ୍ତି ।
ମାନବ ସମ୍ବଳ ବିକାଶ ମନ୍ତ୍ରଣାଳୟ
ମାନନ ସମ୍ବଳ ବିକାଶ ମନ୍ତ୍ରୀ ଶ୍ରୀ ରମେଶ ପୋଖରିଆଲ ‘ନିଶଙ୍କ’ଙ୍କ ଦ୍ୱାରା ସପ୍ତାହବ୍ୟାପୀ ‘ଭାରତ ପଢ଼େ ଅନଲାଇନ’ ଅଭିଯାନର ଶୁଭାରମ୍ଭ
କେନ୍ଦ୍ର ମାନବ ସମ୍ବଳ ବିକାଶ ମନ୍ତ୍ରୀ ଶ୍ରୀ ରମେଶ ପୋଖରିଆଲ ‘ନିଶଙ୍କ’ ଆଜି ନୂଆଦିଲ୍ଲୀଠାରେ ଏକ ସପ୍ତାହ ବ୍ୟାପୀ ‘ଭାରତ ପଢ଼େ ଅନଲାଇନ’ ଅଭିଯାନ ଆରମ୍ଭ କରିଛନ୍ତି । ଏହି ଅଭିଯାନ ମାଧ୍ୟମରେ ଦେଶର ଜନସାଧାରଣଙ୍କ ଠାରୁ ଭାରତରେ କିଭଳି ଅନଲାଇନ୍ ଶିକ୍ଷା ବାତାବରଣକୁ ଉନ୍ନତି ଘଟାଯାଇପାରିବ ସେ ସଂପର୍କରେ ମତାମତ ଆହ୍ୱାନ କରାଯାଇଛି । ଏହି ଅବସରରେ ନିଜର ମତ ବ୍ୟକ୍ତ କରି ମନ୍ତ୍ରୀ ଶ୍ରୀ ପୋଖରିଆଲ କହିଲେ ଯେ, ଭାରତର ଶ୍ରେଷ୍ଠ ଚିନ୍ତାଶୀଳ ବ୍ୟକ୍ତିବିଶେଷଙ୍କ ମତାମତ ସଂଗ୍ରହ କରିବା ଏହି ଅଭିଯାନର ମୂଳ ଉଦ୍ଦେଶ୍ୟ । ସେମାନେ ଦେଶରେ ଅନଲାଇନ୍ ଶିକ୍ଷାଦାନ ବ୍ୟବସ୍ଥାକୁ କିଭଳି ଉନ୍ନତ ଓ ବାସ୍ତବଧର୍ମୀ କରାଯାଇପାରିବ ସେ ସଂପର୍କରେ ନିଜ ନିଜର ମତାମତ / ସେହି କ୍ଷେତ୍ରରେ ଥିବା ସମସ୍ୟାଗୁଡ଼ିକର ସମାଧାନ ପନ୍ଥା ସଂପର୍କରେ ମାନବ ସମ୍ବଳ ବିକାଶ ମନ୍ତ୍ରଣାଳୟକୁ ଜଣାଇପାରିବେ । ସେହିଭଳି ଏବେ ଉପଲବ୍ଧ ଥିବା ଡ଼ିଜିଟାଲ ଶିକ୍ଷା ପ୍ଲାଟଫର୍ମକୁ କିଭଳି ସଂପ୍ରସାରଣ କରାଯାଇପାରିବ ସେଥିପାଇଁ ମଧ୍ୟ ପରାମର୍ଶ ଦେବେ । ଶ୍ରୀ ନିଶଙ୍କ କହିଲେ ଯେ ଏହି କ୍ଷେତ୍ରରେ ବିଶେଷଜ୍ଞମାନେ ସେମାନଙ୍କର ମତାମତ bharatpadheonline.mhrd[at]gmail[dot]comରେ ଏବଂ ଟ୍ଵିଟରରେ #BharatPadhe ଅନଲାଇନ ବ୍ୟବହାର କରି 16 ଅପ୍ରେଲ 2020 ସୁଦ୍ଧା ପଠାଇ ପାରିବେ । ଟ୍ଵିଟର ବ୍ୟବହାର କଲାବେଳେ ଜଣେ ପ୍ରେରକ @HRDMinistry ଏବଂ @DrRPNishank ବୋଲି ସୂଚୀତ କରିବାକୁ ପଡ଼ିବ ଯଦ୍ୱାରା ସେମାନଙ୍କର ଚିନ୍ତାଧାରା ଓ ମତାମତ ଆମକୁ ବିଜ୍ଞପିତ ହେବ ବୋଲି ସେ କହିଛନ୍ତି । ମନ୍ତ୍ରୀ ଶ୍ରୀ ନିଶଙ୍କ ଆହୁରି କହିଛନ୍ତି ଯେ ବ୍ୟକ୍ତିଗତ ଭାବେ ସେ ସମସ୍ତ ବିଶେଷଜ୍ଞଙ୍କ ମତାମତକୁ ପଢ଼ିବେ ।
मेरा आप सभी से निवेदन है कि आप सब मंत्रालय को ऑनलाइन शिक्षा पद्धति को और अधिक प्रभावशाली और रचनात्मक बनाने हेतु अपने सुझाव दें। आप सभी अपने सुझाव #BharatPadheonline का उपयोग करते हुए मेरे @DRPNishank व मंत्रालय के @HRDMinistry टि्वटर अकाउंट में भेज सकतें हैं। #IndiaFightsCorona pic.twitter.com/kdmoZj4mm5
— Dr Ramesh Pokhriyal Nishank  April 10, 2020
ଡକ୍ଟର ପୋଖରିଆଲ କହିଛନ୍ତି ଯେ ଏଥିରେ ଛାତ୍ରଛାତ୍ରୀ ଓ ଶିକ୍ଷକଗଣ ହେଉଛନ୍ତି ଆମର ମୁଖ୍ୟ ‘ଟାର୍ଗେଟ୍ ଅଡ଼ିଅନ୍ସ’ ଏବଂ ସେ ଆଶା କରନ୍ତି ଯେ ସେମାନେ ସଭିଏଁ ଏହି ଅଭିଯାନରେ ବହୁ ସଂଖ୍ୟାରେ ଅଂଶଗ୍ରହଣ କରିବେ ଯଦ୍ୱାରା ବର୍ତ୍ତମାନ ପ୍ରଚଳିତ ଅନଲାଇନ ଶିକ୍ଷା ପଦ୍ଧତିକୁ ଉନ୍ନତ କରାଯାଇପାରିବ । ସେ ଆହୁରି କହିଛନ୍ତି ଯେ ଯେଉଁମାନେ ଏବେ ସ୍କୁଲ କିମ୍ବା କୌଣସି ଉଚ୍ଚ ଶିକ୍ଷାନୁଷ୍ଠାନରେ ପଢ଼ୁଛନ୍ତି ଏବଂ ସେମାନଙ୍କୁ ବର୍ତ୍ତମାନର ଡ଼ିଜିଟାଲ ପ୍ଲାଟଫର୍ମ ସହ ସଂପର୍କୀତ ଅଛନ୍ତି ଯଦ୍ୱାରା ସେମାନଙ୍କୁ ଦୈନନ୍ଦିନ ଭିତ୍ତିରେ ବିଭିନ୍ନ ପାଠ୍ୟକ୍ରମ ପ୍ରଦାନ କରାଯାଉଛି । ସେମାନେ ମଧ୍ୟ ଏହି ଅନଲାଇନ୍ ପ୍ଲାଟଫର୍ମରେ ଥିବା ଦୋଷତ୍ରୁଟି ସଂପର୍କରେ ନିଜର ମତାମତ ରଖିପାରିବେ ଏବଂ ତାହାକୁ କିଭଳି ଭାବେ ଆମେ ଉନ୍ନତ କରିପାରିବା ସେଥିନେଇ ପରାମର୍ଶ ଦେଇପାରିବେ ।
ଡକ୍ଟର ନିଶଙ୍କ ଆହୁରି କହିଲେ ଯେ ଦେଶବ୍ୟାପୀ ଶିକ୍ଷକ ସମାଜ ଏହି ଦିଗରେ ଆଗେଇ ଆସିବା ଉଚିତ ଓ ଏହାର ଉନ୍ନତି କଳ୍ପେ ସେମାନେ ନିଜ ନିଜର ଅନୁଭୂତି ତଥା ବିଶେଷ ଜ୍ଞାନ ପ୍ରଦାନ ପୂର୍ବକ ସହଯୋଗ କରିବା ଆବଶ୍ୟକ । ସେମାନଙ୍କ ସହ ସରକାର ଆଲୋଚନା ଆରମ୍ଭ କରିପାରିବେ ଓ ଏକ ଆଦର୍ଶ ଅନଲାଇନ୍ ଶିକ୍ଷା ବାତାବରଣ ସୃଷ୍ଟି ପାଇଁ କ’ଣ ଉପଯୋଗୀ ବୋଲି ସେମାନେ ଭାବନ୍ତି ତାହା ବ୍ୟକ୍ତ କରିପାରିବେ । ଭାରତର ବର୍ତ୍ତମାନର ଅନଲାଇନ୍ ଶିକ୍ଷା ଦୃଶ୍ୟପଟ୍ଟରେ ଥିବା ସୀମିତତା କଣ ରହିଛି ତାହା ମଧ୍ୟ ସେମାନେ ଦର୍ଶାଇ ପାରିବେ । ପାରମ୍ପରିକ ଶ୍ରେଣୀକକ୍ଷ ଶିକ୍ଷାଦାନରେ ଥିବା ଆହ୍ଵାନଗୁଡ଼ିକୁ କିଭଳି ଅନଲାଇନ ଶିକ୍ଷା ବ୍ୟବସ୍ଥାରେ ଦୂର କରାଯାଇପାରିବ ସେଥି ନେଇ ମଧ୍ୟ ମତ ପ୍ରଦାନ କରିପାରିବେ ।
ଡକ୍ଟର ନିଶଙ୍କ ପୁଣି ଥରେ ସମସ୍ତ ଭାରତୀୟଙ୍କୁ ଏହି ବିଶେଷ ପ୍ରୟାସରେ ଅଂଶଗ୍ରହଣ କରିବା ସକାଶେ ତଥା ଭାରତରେ ଅନଲାଇନ୍ ଶିକ୍ଷାଦାନ ପଦ୍ଧତିକୁ ବ୍ୟାପକ କରିବା ଲାଗି ନିବେଦନ କରିଛନ୍ତି ।
ସ୍ୱାସ୍ଥ୍ୟ ଓ ପରିବାର ମନ୍ତ୍ରଣାଳୟ
କୋଭିଡ-୧୯ ଅପଡେଟ
ଦେଶବ୍ୟାପୀ ଟିକାକରଣ ଅଭିଯାନ ଅନ୍ତର୍ଗତ ବର୍ତ୍ତମାନ ପର୍ଯ୍ୟନ୍ତ ୭୨.୩୭ କୋଟି ଟିକା ଦିଆଯାଇସାରିଛି ।
ଗତ ୨୪ଘଣ୍ଟା ମଧ୍ୟରେ ଭାରତରେ ୪୪,୯୭୩ ନୂଆ ସଂକ୍ରମିତ ରୋଗୀ ଚିହ୍ନଟ ହୋଇଛନ୍ତି ।
ସକ୍ରିୟ ମାମଲା ସର୍ବମୋଟ ମାମଲାର ୧. ୧୮ପ୍ରତିଶତ ଅଟେ ।
ଭାରତରେ ବର୍ତ୍ତମାନ ୩,୯୦, ୬୪୬ ସକ୍ରିୟ ମାମଲା ରହିଛି ।
ବର୍ତ୍ତମାନ ଆରୋଗ୍ୟ ହାର ୯୭.୪୯ ପ୍ରତିଶତ ଅଟେ ।
ଗତ ୨୪ଘଣ୍ଟାମଧ୍ୟରେ ୩୭, ୬୮୧ରୋଗୀ ସୁସ୍ଥ ହୋଇଛନ୍ତି, ଦେଶରେ ବର୍ତ୍ତମାନ ପର୍ଯ୍ୟନ୍ତ ସର୍ବମୋଟ ୩, ୨୩, ୪୨, ୨୯୯ ରୋଗୀ ସୁସ୍ଥ ହୋଇଛନ୍ତି ।
ସାପ୍ତାହିକ ପଜିଟିଭିଟି ହାର ବର୍ତ୍ତମାନ ପର୍ଯ୍ୟନ୍ତ ୨. ୩୧ପ୍ରତିଶତ ଅଟେ, ଯାହା ଗତ ୭୭ଦିନରେ ୩ ପ୍ରତିଶତରୁ କମ୍ ରହିଛି ।
ଦୈନିକ ସଂକ୍ରମଣ ହାର ୧.୯୬ପ୍ରତିଶତ ଅଟେ, ଯାହାକି ଗତ ୧୧ଦିନରେ ୩ ପ୍ରତିଶତରୁ କମ୍ ।
ବର୍ତ୍ତମାନ ପର୍ଯ୍ୟନ୍ତ ସର୍ବମୋଟ ୫୩.୮୬କୋଟି ପରୀକ୍ଷଣ କରାଯାଇସାରିଛି ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ସିଭିଲ୍ ସର୍ଭିସ ଦିବସ ଅବସରରେ ପ୍ରଧାନମନ୍ତ୍ରୀ ଲୋକ ପ୍ରଶାସନରେ ଉତ୍କର୍ଷତା ପାଇଁ ପ୍ରଧାନମନ୍ତ୍ରୀ ପୁରସ୍କାର ପ୍ରଦାନ କରିବେ
ସିଭିଲ ସର୍ଭିସ ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୧ ଏପ୍ରିଲ ୨୦୨୨ ଦିନ ୧୧ ଟା ସମୟରେ ନୂଆଦିଲ୍ଲୀର ବିଜ୍ଞାନ ଭବନରେ ଲୋକ ପ୍ରଶାସନରେ ଉତ୍କର୍ଷତା ପାଇଁ ପ୍ରଧାନମନ୍ତ୍ରୀ ପୁରସ୍କାର ପ୍ରଦାନ କରିବେ । ଏହି କାର୍ଯ୍ୟକ୍ରମରେ ସେ ପ୍ରଶାସକମାନଙ୍କୁ ମଧ୍ୟ ସମ୍ବୋଧିତ କରିବେ ।
ସାଧାରଣ ନାଗରିକଙ୍କ କଲ୍ୟାଣ ପାଇଁ ଜିଲ୍ଲା / କାର୍ଯ୍ୟକାରୀ ୟୁନିଟ୍ ଏବଂ କେନ୍ଦ୍ରୀୟ / ରାଜ୍ୟ ସଂଗଠନ ଦ୍ୱାରା କରାଯାଇଥିବା ଅସାଧାରଣ ତଥା ଅଭିନବ କାର୍ଯ୍ୟକୁ ସ୍ୱୀକୃତି ଦେବା ଉଦ୍ଦେଶ୍ୟରେ ସାଧାରଣ ପ୍ରଶାସନରେ ଉତ୍କର୍ଷତା ପାଇଁ ପ୍ରଧାନମନ୍ତ୍ରୀ ପୁରସ୍କାର ପ୍ରତିଷ୍ଠା କରାଯାଇଛି । ଚିହ୍ନିତ ପ୍ରାରମ୍ଭିକ କାର୍ଯ୍ୟକ୍ରମ ଏବଂ ନବସୃଜନର ପ୍ରଭାବଶାଳୀ କାର୍ଯ୍ୟକାରିତା ପାଇଁ ସେମାନଙ୍କୁ ମଧ୍ୟ ପୁରସ୍କୃତ କରାଯାଉଛି ।
ନିମ୍ନଲିଖିତ ପାଞ୍ଚଟି ଚିହ୍ନିତ ପ୍ରାଥମିକ କାର୍ଯ୍ୟକ୍ରମରେ କରାଯାଇଥିବା ଉଲ୍ଲେଖନୀୟ କାର୍ଯ୍ୟକୁ ପୁରସ୍କାର ପ୍ରଦାନ କରାଯିବ ଯାହାକି ସିଭିଲ୍ ସର୍ଭିସେସ୍ ଦିବସ ୨୦୨୨ ରେ ଉପସ୍ଥାପିତ ହେବ:  ପୋଷଣ ଅଭିଯାନରେ ‘ଜନ ଭାଗିଦାରୀ’ କିମ୍ବା ‘ଲୋକଙ୍କ ଅଂଶଗ୍ରହଣ’କୁ ପ୍ରୋତ୍ସାହନ,  ଖେଲୋ ଇଣ୍ଡିଆ ସ୍କିମ୍ ଜରିଆରେ ଉତ୍କର୍ଷ କ୍ରୀଡାକୁ ପ୍ରୋତ୍ସାହନ,  ପିଏମ୍ ଏସ୍ଭିଏ ନିଧି ଯୋଜନାରେ ଡିଜିଟାଲ୍ ଦେୟ ଏବଂ ଉତ୍ତମ ପ୍ରଶାସନ,  ଗୋଟିଏ ଜିଲ୍ଲା ଗୋଟିଏ ଉତ୍ପାଦ ସ୍କିମ୍ ମାଧ୍ୟମରେ ସାମୂହିକ ବିକାଶ,  ମାନବ ହସ୍ତକ୍ଷେପ ବିନା ଲୋକଙ୍କ ନିକଟରେ ସେବା ପହଞ୍ଚାଇବା ।
ଚିହ୍ନିତ ୫ ପ୍ରାଥମିକତା କାର୍ଯ୍ୟକ୍ରମ ଏବଂ ସାଧାରଣ ପ୍ରଶାସନ / ସେବା ବିତରଣ କ୍ଷେତ୍ରରେ ଅଭିନବତା ପାଇଁ ଏହି ବର୍ଷ ମୋଟ ୧୬ ଟି ପୁରସ୍କାର ଦିଆଯିବ ।
HS
(
ଶ୍ରମ ଓ ନିୟୋଜନ ମନ୍ତ୍ରଣାଳୟ
କୋଭିଡ-19 ସମେତ 10.02 ଲକ୍ଷ ଦାବିର ସମାଧାନ କଲା କର୍ମଚାରୀ ଭବିଷ୍ୟନିଧି ସଂଗଠନ
• କୋଭିଡ-19ର 1,954 କୋଟି ଟଙ୍କାର ଦାବି ସମେତ ମୋଟ ଦେୟ ପଇଠ 3,600 କୋଟି ଟଙ୍କା
• ତ୍ଵରିତ ସମାଧାନ ପାଇଁ ତିଆରି କରାଯାଇଥିବା ସ୍ଵତନ୍ତ୍ର ସଫ୍ଟୱେର ଜରିଆରେ ମାତ୍ର 3 ଦିନ ମଧ୍ୟରେ ସମାଧାନ ହୋଇପାରିଛି ଶତକଡା 90 ଭାଗ କୋଭିଡ-19 ଦାବି
ଶ୍ରମ ଓ ନିୟୋଜନ ମନ୍ତ୍ରଣାଳୟ ଅଧିନସ୍ଥ କର୍ମଚାରୀ ଭବିଷ୍ୟନିଧି ସଂଗଠନ  ମାତ୍ର 15 ଦିନ ମଧ୍ୟରେ ପ୍ରଧାନମନ୍ତ୍ରୀ ଗରିବ କଲ୍ୟାଣ ଯୋଜନା ଅନ୍ତର୍ଗତ 6.06 ଲକ୍ଷ କୋଭିଡ-19 ଦାବି ସମେତ ମୋଟ 10.02 ଲକ୍ଷ ଦାବିର ସମାଧାନ କରିପାରିଛି । ପ୍ରଧାନମନ୍ତ୍ରୀ ଗରିବ କଲ୍ୟାଣ ଯୋଜନା ପ୍ୟାକେଜ ଅଧିନସ୍ଥ 1,954 କୋଟି ଟଙ୍କାର କୋଭିଡ-19 ଦାବି ସମେତ ସଂଗଠନ 3,600.85 କୋଟି ଟଙ୍କାର ଦେୟ ପ୍ରଦାନ କରିଛି ।
ଲକଡାଉନ ଯୋଗୁଁ ମାତ୍ର ଏକ ତୃତୀୟାଂଶ କର୍ମଚାରୀ କାର୍ଯ୍ୟରେ ଯୋଗଦେଇଥିବା ବେଳେ କୋଭିଡ-19 ଦାବି ଅନ୍ତର୍ଗତ ଶତକଡା 90 ଭାଗ ମାମଲା ମାତ୍ର 3ଟି କାର୍ଯ୍ୟକାରୀ ଦିବସ ମଧ୍ୟରେ ସମାଧାନ ହୋଇପାରିଛି । ବିକଶିତ ସ୍ଵତନ୍ତ୍ର ସଫ୍ଟୱେର ଯୋଗୁଁ ଏପରି ତ୍ଵରିତ ଦେୟ ପ୍ରଦାନ ସମ୍ଭବପର ହୋଇପାରିଛି ।
କେନ୍ଦ୍ର ସରକାର ଗତ ମାସ 26 ତାରିଖ ଦିନ ଆର୍ଥିକ ଦୃଷ୍ଟିରୁ ଦୁର୍ବଳ ଶ୍ରେଣୀର ଲୋକମାନଙ୍କୁ କୋଭିଡ ସଂକ୍ରମଣର ମୁକାବିଲା ପାଇଁ ପ୍ରଧାନମନ୍ତ୍ରୀ ଗରିବ କଲ୍ୟାଣ ଯୋଜନାର ଶୁଭାରମ୍ଭ କରିଥିଲେ । ଇପିଏଫ ଯୋଜନାରେ କୋଭିଡ-19 ମହାମାରୀର ମୁକାବିଲା ପାଇଁ ଅର୍ଥ ଉଠାଣ ପାଇଁ ସରକାର ଘୋଷଣା କରିଥିଲେ । ଇପିଏଫ ଯୋଜନାର ସ୍ଵତନ୍ତ୍ର ଅନୁଚ୍ଛେଦ 68ଏଲ ବଳରେ ଏକ ଜରୁରି ବିଜ୍ଞପ୍ତି ପ୍ରବର୍ତ୍ତନ କରାଯାଇ ଏହି ଅର୍ଥ ଉଠାଣ ପାଇଁ ଅନୁମତି ଦିଆଯାଇଥିଲା । ଏଥିରେ 3 ମାସର ମୂଳ ବେତନ ଏବଂ ଡିଏ ବା ଶତକଡା 75 ଭାଗ ଅର୍ଥ ବା ଯେଉଁଟି ସର୍ବନିମ୍ନ ତାହା ଉଠାଣ ପାଇଁ ପ୍ରତି ସଦସ୍ୟଙ୍କୁ ଅନୁମତି ଦିଆଯାଇଥିଲା ।
ଇପିଏଫଓ କୋଭିଡ-19 ଆଗୁଆ ଦାବି ଅନଲାଇନ ଜରିଆରେ ଉଠାଣ ପାଇଁ ମଧ୍ୟ ଅନୁମତି ପ୍ରଦାନ କରିଥିଲା । ଉମଙ୍ଗ ଆପ ଜରିଆରେ ମୋବାଇଲ ଫୋନ ଦ୍ଵାରା ଏହି ଦାବି ଉଠାଣ ପାଇଁ ମଧ୍ୟ ସୁବିଧା ଥିଲା । ଇପିଏଫଓ ଏଭଳି କଠିନ ପରିସ୍ଥିତିରେ ନିଜର କର୍ମଚାରୀମାନଙ୍କୁ ସାହାଯ୍ୟ କରିବା ପାଇଁ ଅଙ୍ଗୀକାରବଦ୍ଧ ହୋଇଥିବାରୁ ଏହା କର୍ମଚାରୀଙ୍କୁ ସାହାଯ୍ୟ କରିଥିଲା ।
ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ
ଜୁଲାଇ ୮ ତାରିଖରେ ପ୍ରଥମ ଅରୁଣ ଜେଟଲୀ ସ୍ମାରକୀ ବକ୍ତୃକ୍ତାମାଳାରେ ଯୋଗଦେବେ ପ୍ରଧାନମନ୍ତ୍ରୀ
କୌଟିଲ୍ୟ ଅର୍ଥନୈତିକ ସମ୍ମିଳନୀରେ ଅଂଶଗ୍ରହଣ କରୁଥିବା ପ୍ରତିନିଧୀଙ୍କ ସହ ମଧ୍ୟ ଆଲୋଚନା କରିବେ ପ୍ରଧାନମନ୍ତ୍ରୀ
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୮ ଜୁଲାଇ ୨୦୨୨ ସଂଧ୍ୟା ୬.୩୦ରେ ନୂଆଦିଲ୍ଲୀର ବିଜ୍ଞାନ ଭବନ ଠାରେ ଆୟୋଜିତ ପ୍ରଥମ ଅରୁଣ ଜେଟଲୀ ସ୍ମାରକୀ ବକ୍ତୃକ୍ତାମାଳା  ରେ ଯୋଗଦେବେ । ଏହି ଅବସରରେ ପ୍ରଧାନମନ୍ତ୍ରୀ ମଧ୍ୟ ସମାବେଶକୁ ସମ୍ବୋଧିତ କରିବେ ।
ପ୍ରଥମ ଏଜେଏମ୍ଏଲରେ ମୁଖ୍ୟ ବକ୍ତବ୍ୟରେ ସିଙ୍ଗାପୁର ସରକାରଙ୍କ ବରିଷ୍ଠ ମନ୍ତ୍ରୀ ଶ୍ରୀ ଥର୍ମାନ୍ ଶାନମୁଗରାତନମ୍ ‘ଅର୍ନ୍ତଭୁକ୍ତ ମାଧ୍ୟମରେ ଅଭିବୃଦ୍ଧି, ଅଭିବୃଦ୍ଧି ମାଧ୍ୟମରେ ଅନ୍ତର୍ଭୂକ୍ତତା’ ଉପରେ ବକ୍ତୃକ୍ତା ପ୍ରଦାନ କରିବେ । ଏହି ବକ୍ତୃକ୍ତା ପରେ ଶ୍ରୀ ମାଥିଆସ୍ କୋରମାନ୍  ଏବଂ ଶ୍ରୀ ଅରବିନ୍ଦ ପାନଗାରିଆ ଙ୍କ ଦ୍ୱାରା ଏକ ପ୍ୟାନେଲ୍ ଆଲୋଚନା ହେବ ।
ଅର୍ଥ ମନ୍ତ୍ରଣାଳୟର ଅଥନୈତିକ ବ୍ୟାପାର ବିଭାଗ ଶ୍ରୀ ଅରୁଣ ଜେଟଲୀଙ୍କ ଦେଶ ପାଇଁ ଅମୂଲ୍ୟ ଅବଦାନକୁ ସମ୍ମାନ ଜଣାଇ ପ୍ରଥମ "ଅରୁଣ ଜେଟଲୀ ସ୍ମାରକୀ ବକ୍ତୃକ୍ତାମାଳା” ଆୟୋଜନ କରିଛି ।
ଜୁଲାଇ ୮ ରୁ ୧୦ ତାରିଖ ପର୍ଯ୍ୟନ୍ତ ତିନି ଦିନିଆ କାର୍ଯ୍ୟକ୍ରମ ଆୟୋଜିତ ହେଉଥିବା କୌଟିଲ୍ୟ ଅର୍ଥନୈତିକ ସମ୍ମିଳନୀ  ରେ ଅଂଶଗ୍ରହଣ କରୁଥିବା ପ୍ରତିନିଧୀଙ୍କ ସହ ପ୍ରଧାନମନ୍ତ୍ରୀ ମଧ୍ୟ ଆଲୋଚନା କରିବେ । ପ୍ରଧାନମନ୍ତ୍ରୀ ଯେଉଁ ପ୍ରସିଦ୍ଧ ଅର୍ଥନୀତିଜ୍ଞମାନଙ୍କୁ ଭେଟିବେ, ସେମାନଙ୍କ ମଧ୍ୟରେ ଜନ ହପକିନ୍ସ ବିଶ୍ୱବିଦ୍ୟାଳୟର ଶ୍ରୀମତୀ ଆନେ କ୍ରୁଗର, ଲଣ୍ଡନ ସ୍କୁଲ ଅଫ ଇକୋନୋମିକ୍ସର ଶ୍ରୀ ନିକୋଲାସ୍ ଷ୍ଟର୍ନ, ହାର୍ଭାର୍ଡ କେନେଡି ସ୍କୁଲର ଶ୍ରୀ ରବର୍ଟ ଲରେନ୍ସ, ଆଇଏମ୍ଏଫ୍ର ପୂର୍ବତନ କାର୍ଯ୍ୟର୍ନିବାହୀ ପରିଚାଳନା ନିର୍ଦ୍ଦେଶକ, ଶ୍ରୀ ଜନ୍ ଲିପ୍ସ୍କି, ଅନ୍ୟମାନଙ୍କ ମଧ୍ୟରେ ବିଶ୍ୱ ବ୍ୟାଙ୍କର ଭାରତୀୟ ନିର୍ଦ୍ଦେଶକ ଶ୍ରୀ ଜୁନାଦ ଅହମ୍ମଦ ରହିଛନ୍ତି । ଅର୍ଥ ମନ୍ତ୍ରଣାଳୟର ସହଯୋଗରେ ଅର୍ଥନୈତିକ ଅଭିବୃଦ୍ଧି ପ୍ରତିଷ୍ଠାନ ଦ୍ୱାରା କେଇସି ଆୟୋଜିତ ହେଉଛି ।
HS
(
କୃଷି ଓ କୃଷକ କଲ୍ୟାଣ ମନ୍ତ୍ରଣାଳୟ
ଲକଡାଉନ୍ ଆରମ୍ଭ ହେବା ଦିନଠାରୁ ପଚନଯୋଗ୍ୟ ସାମଗ୍ରୀ ଯଥା ଫଳ, ପନିପରିବା, କ୍ଷୀର ଓ ଅନ୍ୟାନ୍ୟ ଦୁଗ୍ଧଜାତ ପଦାର୍ଥର ପ୍ରେରଣ ସକାଶେ ରେଳବାଇ ପକ୍ଷରୁ 67ଟି ସ୍ୱତନ୍ତ୍ର ଟ୍ରେନ ରୁଟ୍ ଚିହ୍ନଟ
ଏଭଳି ସ୍ୱତନ୍ତ୍ର ଟ୍ରେନ ସୁବିଧାର ସର୍ବାଧିକ ଫାଇଦା ନେଇ ମାଲ ପରିବହନ ସକାଶେ ଉଦ୍ୟାନ କୃଷି ଓ ରାଜ୍ୟ/କେନ୍ଦ୍ରଶାସିତ କ୍ଷେତ୍ରର ସଂପୃକ୍ତ ବିଭାଗ ସଚିବଙ୍କୁ କୃଷି, ସମବାୟ ଓ କୃଷକ କଲ୍ୟାଣ ବିଭାଗର ପରାମର୍ଶ
ଦେଶରେ କରୋନା ଭୂତାଣୁ ସଂକ୍ରମଣ ଆଶଙ୍କାରେ ଲକଡାଉନ୍ ଘୋଷଣା ହେବା ଦିନଠାରୁ ଭାରତୀୟ ରେଳବାଇ ଫଳ, ପନିପରିବା, କ୍ଷୀର ଓ ଅନ୍ୟାନ୍ୟ ଦୁଗ୍ଧଜାତ ପଦାର୍ଥ ଭଳି ପଚନଯୋଗ୍ୟ ସାମଗ୍ରୀର ତୁରନ୍ତ ପ୍ରେରଣ ସକାଶେ 67ଟି ରୁଟକୁ  ସ୍ୱତନ୍ତ୍ର ଟ୍ରେନ୍ ଚଳାଚଳ ପାଇଁ ଚିହ୍ନଟ କରିଛି । 10 ଅପ୍ରେଲ 2020 ତାରିଖ ପର୍ଯ୍ୟନ୍ତ 62ଟି ରୁଟ୍ ପାଇଁ ଏସଂକ୍ରାନ୍ତ ବିଜ୍ଞପ୍ତି ଜାରି ହୋଇଛି ଏବଂ 171ଟି ସମୟ ନିର୍ଘଣ୍ଟରେ ଥିବା ଟ୍ରେନ୍ ଏହି ରୁଟ୍ ଦେଇ ଚଳାଚଳ କରୁଛି ।
ଦେଶର ସମସ୍ତ ପ୍ରମୁଖ ନଗରୀ ସହ ଏଭଳି ପାର୍ସଲ ସ୍ୱତନ୍ତ୍ର ଟ୍ରେନ ଦ୍ୱାରା ଯୋଡ଼ିବା ସକାଶେ ପ୍ରୟାସ କରାଯାଇଛି । ସେହିସବୁ ନଗରୀଗୁଡ଼ିକ ହେଲା: ଦିଲ୍ଲୀ, ମୁମ୍ବାଇ, କୋଲକାତା, ଚେନ୍ନାଇ, ହାଇଦ୍ରାବାଦ,ଏବଂ ବେଙ୍ଗାଲୁରୁ । ଏହାତିରିକ୍ତ, ଗୌହାଟୀ ସହ ଉପଯୁକ୍ତ ସଂଯୋଗ ସ୍ଥାପନ ନିମନ୍ତେ ବିଶେଷ ପ୍ରୟାସ କରାଯାଇଛି ଯଦ୍ୱାରା ଉତ୍ତର ପୂର୍ବାଞ୍ଚଳ କ୍ଷେତ୍ରକୁ ଅତ୍ୟାବଶ୍ୟକ ସାମଗ୍ରୀ ପ୍ରେରଣ ଅବ୍ୟାହତ ରହିବ । ଦେଶର ଅନ୍ୟାନ୍ୟ ଯେଉଁ ନଗରୀଗୁଡ଼ିକ ସହ ଏଭଳି ସଂଯୋଗ ରେଳବାଇ ଜରିଆରେ ହୋଇଛି ସେଗୁଡ଼ିକ ହେଲା- ଭୋପାଳ, ଆହ୍ଲାବାଦ, ଡ଼େରାଡ଼ୁନ, ବାରାଣାସୀ, ଅହମ୍ମଦାବାଦ, ଭଦୋଦରା, ରାଂଚି, ଗୋରଖପୁର, ଥିରୁଭନନ୍ତପୁରମ୍, ସାଲେମ୍, ୱାରାଙ୍ଗଲ, ବିଜୟଓ୍ବାଡ଼ା, ବିଶାଖାପଟ୍ଟନମ୍, ରାଉରକେଲା, ବିଳାଶପୁର, ଭୁସାୱାଲ, ଟାଟାନଗର, ଜୟପୁର, ଝାନସୀ, ଆଗ୍ରା, ନାସିକ, ନାଗପୁର, ଅକୋଲା, ଜଲଗାଓଁ, ସୁରଟ, ପୁନେ, ରାୟପୁର, ପାଟନା, ଆସାନସୋଲ, କାନପୁର, ଜୟପୁର, ବିକାନିର, ଆଜମେର, ଗ୍ୱାଲିଅର, ମଥୁରା, ନେଲ୍ଲୋର, ଜବଲପୁର ଇତ୍ୟାଦି ।
ଯେଉଁସବୁ ସ୍ଥାନରେ ଚାହିଦା କମ୍ ସେହିସବୁ ରୁଟରେ ଟ୍ରେନଗୁଡ଼ିକ ଚଳାଚଳ କରୁଛି ଯଦ୍ୱାରା ଦେଶରେ କୌଣସି ଭାଗ ଯେଭଳି ରେଳବାଇ ଦ୍ୱାରା ଅପହଞ୍ଚ ନରହେ । ଟେନଗୁଡ଼ିକ ବାଟରେ ସମସ୍ତ ସମ୍ଭାବ୍ୟ ସ୍ଥାନରେ ଅଟକିବାର ସୁଯୋଗ ମଧ୍ୟ ଦିଆଯାଇଛି ଯଦ୍ୱାରା ସର୍ବାଧିକ ପାର୍ସଲ ପଠାଯାଇପାରିବ ।
ସମସ୍ତ ରାଜ୍ୟ/କେନ୍ଦ୍ରଶାସିତ କ୍ଷେତ୍ରର ସଚିବ, ଉଦ୍ୟାନ କୃଷି ବିଭାଗର ମିଶନ୍ ନିର୍ଦ୍ଦେଶକମାନଙ୍କ ସହ ଭିଡ଼ିଓ କନଫରେନ୍ସିଂର ଆୟୋଜନ କରାଯାଇଛି ଏବଂ ସେମାନଙ୍କୁ ସମସ୍ତ ଉପଲବ୍ଧ ସ୍ୱତନ୍ତ୍ର ଟ୍ରେନ୍ ଯାହାକି ପଚନଯୋଗ୍ୟ ସାମଗ୍ରୀ ଯଥା ଫଳ, ପନିପରିବା, କ୍ଷୀର ଓ ଦୁଗ୍ଧଜାତ ଉତ୍ପାଦ ଓ କୃଷି ପାଇଁ ଆବଶ୍ୟକ ବିହନ ପରିବହନ ପାଇଁ ଯାତାୟାତ କରୁଛି ସେ ସଂପର୍କରେ ସେମାନଙ୍କୁ ସୂଚୀତ କରାଯାଇଛି । ଏହି ଭିଡ଼ିଓ କନଫରେନ୍ସିଂରେ ଦେଶର 76ଜଣ ଅଧିକାରୀ ଅଂଶଗ୍ରହଣ କରିଥିଲେ ଏବଂ DAC&FWର ଅତିରିକ୍ତ ସଚିବ, ରେଳବାଇ ବୋର୍ଡ଼ର ଅତିରିକ୍ତ ସଦସ୍ୟ, ରେଳବାଇ ବୋର୍ଡ଼ର ଇଡ଼ିଗଣ ଏବଂ CONCOR, SFAC, NHB ତଥା ବିଭାଗର ଅନ୍ୟାନ୍ୟ ବହୁ ବରିଷ୍ଠ ଅଧିକାରୀ ସାମିଲ ହୋଇଥିଲେ ।
ସମସ୍ତ ରାଜ୍ୟର ମିଶନ ନିର୍ଦ୍ଦେଶକ ଓ ରାଜ୍ୟ/କେନ୍ଦ୍ରଶାସିତ କ୍ଷେତ୍ରର ସଂପୃକ୍ତ ବିଭାଗର ସଚିବମାନଙ୍କୁ ସେମାନଙ୍କର ସାମଗ୍ରୀ ପରିବହନ ନିମନ୍ତେ ରେଳବାଇ ପକ୍ଷରୁ ପ୍ରଚଳିତ ଏପରି ସ୍ୱତନ୍ତ୍ର ଟ୍ରେନ୍ ବ୍ୟବସ୍ଥାରୁ ଫାଇଦା ନେବାଲାଗି ପରାମର୍ଶ ଦିଆଯାଇଛି ।
ରେଳବାଇ ବୋଡ଼ର ଅତିରିକ୍ତ ସଚିବ  ପ୍ରସ୍ତାବ ଦେଇଛନ୍ତି ଯେ ଯଦି ସେମାନେ ରାଜ୍ୟମାନଙ୍କଠାରୁ କୌଣସି ନୂତନ ରୁଟ୍ କିମ୍ବା ଷ୍ଟପେଜ୍ ସଂପର୍କରେ ଦାବି ପାଆନ୍ତି, ତୁରନ୍ତ ସେମାନେ ଏହା ଉପରେ ଆବଶ୍ୟକ କାର୍ଯ୍ୟନୁଷ୍ଠାନ ଗ୍ରହଣ କରିବେ ।
ବିଭିନ୍ନ ଜୋନର ସମସ୍ତ ପିଆର ସିସିଏମ/ଚିଫ୍ କମର୍ସିଆଲ୍ ମ୍ୟାନେଜର, ବୁକିଂ କରିବାର ବିଧି, ସ୍ୱତନ୍ତ୍ର ଟ୍ରେନର ସମୟ ନିର୍ଘଣ୍ଟ ଏବଂ ମାଲ କାଲକୁଲେଟର ସମସ୍ତ ଅଧିକାରୀମାନଙ୍କୁ ଅବଗତ କରାଯାଇଛି ଏବଂ ଏହାକୁ ବ୍ୟାପକ ଭାବେ ପ୍ରସାରିତ କରିବା ଲାଗି ପରାମର୍ଶ ଦିଆଯାଇଛି ।
ପାର୍ସଲ ସ୍ୱତନ୍ତ୍ର ଟ୍ରେନ ସଂପର୍କୀତ ବିସ୍ତୃତ ବିବରଣୀର ଲିଙ୍କ୍ ଭାରତୀୟ ରେଳବାଇର ୱେବ୍ସାଇଟ୍ indianrailways.gov.inରେ ଉପଲବ୍ଧ ।
ପାର୍ସଲ ସ୍ୱତନ୍ତ୍ର ଟ୍ରେନ ସଂପର୍କୀତ ପ୍ରତ୍ୟକ୍ଷ ଲିଙ୍କ୍ର ବିସ୍ତୃତ ବିବରଣୀ ନିମ୍ନ ୱେବସାଇଟରେ ଉପଲବ୍ଧ:
https://enquiry.indianrail.gov.in/mntes/q?opt=TrainRunning&subOpt=splTrnDtl